Drie Limpopo-kinders veilig gevindFoto verskaf deur Limpopo SAPD Drie kinders wat in Limpopo as vermis aangemeld is, is veilig gevind en met hul ouers herenig. Kol. Moatshe Ngoepe, woordvoerder van die polisie, het gesê die kinders is veilig gevind by ŉ familielid se huis in Mogoboya. Maroela Media het vroeër berig die kinders, Reneliwe Angie Makwela (12), Ngovo Jack Makwela (6) en Tumelo Ralph Lebepe (6), van Lephepane, wou by hul tannie by Mogoboya gaan kuier, ongeveer 15 km van hul huis af. Die polisie in Maake buite Tzaneen het ŉ soektog van stapel gestuur toe hulle nie by die tannie se huis opgedaag het nie. “Die kinders het vermoedelik wel by hul tannie se huis opgedaag, maar is toe na ŉ ander familielid se huis om televisie te gaan kyk. Hulle het uiteindelik ook by dié huis geslaap, sonder om hul tannie of ander familielede in kennis te stel waar hulle is,” het Ngoepe verduidelik. “Hulle het eers kontak gemaak toe hulle gehoor het die polisie is op soek na hulle.” Ngoepe het gesê die Suid-Afrikaanse Polisiediens veroordeel slegte kinderveiligheid ten sterkste. “Lede van die gemeenskap word weereens aangemoedig om hul kinders te versorg en hul veiligheid eerste te plaas. Mens kan nie toelaat dat kinders alleen ŉ afstand van 15 km aflê nie. Dit mag nie deur enige ouer of voog toegelaat word nie.”